Diari Oficial de la Generalitat Valenciana


Sumari del DOGV 7683, del 22-12-2015 (2015/10077)

RESOLUCIÓ de 17 de desembre de 2015, del president de l'Institut Valencià de Competitivitat Empresarial (IVACE), per la qual es convoquen les Beques IVACE E + E, Exportació i Ocupació 2016, per a l'especialització professional en comerç exterior, dirigides als tècnics de cicles formatius de grau superior, i es convoca les entitats de destinació col·laboradora en el seu desenvolupament.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7683

Data del DOGV
:   22-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10402


Data del document
:   17-12-2015

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * ajuda pública

RESOLUCIÓ de 17 de desembre de 2015, del president de l'Institut Valencià de Competitivitat Empresarial (IVACE), per la qual es convoquen les Beques IVACE E + E, Exportació i Ocupació 2016, per a l'especialització professional en comerç exterior, dirigides als tècnics de cicles formatius de grau superior, i es convoca les entitats de destinació col·laboradora en el seu desenvolupament. [2015/10622]  
Entre les funcions atribuïdes a l'Institut Valencià de Competitivitat Empresarial (IVACE) es troba establir, gestionar i tramitar línies d'ajuda i incentius dirigits a la creació, modernització i internacionalització de les empreses de la Comunitat Valenciana, així com promoure la formació en diversos aspectes d'interès per a aquelles, entre els quals es troba el relatiu al de la seua internacionalització. Per a això, l'Institut disposa de diverses eines, com són les convocatòries de beques per a la formació i especialització professional de joves titulats universitaris, en el cas de les beques IVACE Exterior, i la present convocatòria, dirigida a tècnics de cicles formatius de grau superior.  
  
En el marc d'aconseguir un creixement intel·ligent, sostenible i integrador, així com una reducció de la desocupació juvenil, atés que com major és el nivell formatiu menys possibilitats tenen els joves de caure en l'exclusió social, la Unió Europea ha posat en marxa el Programa Operatiu d'Ocupació Juvenil, entre els eixos prioritaris del qual es troba l'ocupació sostenible i de qualitat, així com la mobilitat laboral, tot això en línia amb l'estratègia 2020 de la Unió Europea, enfocada a l'èxit de la cohesió econòmica, social i territorial, constituint un dels reptes més importants per al període de programació 2014-2020 per la seua significació com a problema estructural, que s'ha agreujat amb la crisi i que afecta, a més, el creixement econòmic en el seu conjunt.  
  
Com a resposta a la Recomanació del Consell relativa a la implantació de la Garantia Juvenil, el 19 de desembre de 2013, el Govern d'Espanya va presentar a la CE el Pla Nacional de Garantia Juvenil. Aquest Pla, que es troba alineat amb l'Estratègia d'Emprenedoria i Ocupació Jove, arreplega un catàleg comú d'actuacions que seran desenvolupades per organismes intermedis del Programa Operatiu d'Ocupació Juvenil (POEJ), i tindran com a objectiu la reducció de la desocupació juvenil. La iniciativa d'Ocupació Juvenil representa un dels instruments financers més importants per al desenvolupament de la Garantia Juvenil a Espanya i s'instrumenta a través d'aquest Programa Operatiu.  
  
La iniciativa d'Ocupació Juvenil representa un dels instruments financers més importants per al desenvolupament de la Garantia Juvenil a Espanya, i s'instrumenta a través d'aquest Programa Operatiu. La formació professional a través dels cicles formatius de grau superior és bàsica com a eina d'inserció professional i accés a l'ocupació, com a mecanisme per a adequar els perfils professionals a les exigències de l'entorn socioeconòmic, i per a afavorir la mobilitat dels joves en el nou escenari laboral europeu, per a la qual cosa és fonamental un sistema de qualificacions equivalent a la resta de països de la UE.  
  
En l'actual escenari global, l'accés a la formació i especialització en la gestió operativa de l'exportació suposa una gran oportunitat, tant per als joves a la recerca d'ocupació, en la mesura que facilita la transició educació-treball i augmenta les seues possibilitats d'ocupació, com per a les empreses que es troben iniciant-se i/o consolidant-se en processos d'exportació i internacionalització, atès que la incorporació de recursos humans especialitzats en la matèria esmentada redunda en un clar guany de competitivitat.  
En aquest nou entorn socioeconòmic, el coneixement és el factor de producció de l'economia actual i es perfila com un dels instruments eficients per a la reducció de la desocupació juvenil. Així mateix, dins d'aquest entorn global, en el qual l'exportació és una necessitat, es desenvolupa aquesta iniciativa per a la qual és fonamental el coneixement de l'idioma anglès, clau de l'èxit de la comunicació en el mercat internacional, element eliminador de barreres al comerç, i imprescindible donat el marc de l'especialització en l'exportació en què es convoquen aquestes beques.  
En línia amb l'anterior, les polítiques del Consell se centren a potenciar el valor econòmic de les persones i de les idees, així com a promoure una economia la diferenciació de la qual ha de basar-se en actius intangibles, posant les persones en el centre de l'estructura econòmica. Per això, el Consell considera prioritari impulsar la formació en matèries relacionades amb l'exportació, formant així capital humà que puga inserir-se en els àmbits laborals i formatius relacionats amb aquell.  
  
En conseqüència, aquestes beques reconeixen el paper fonamental de la Formació Professional, no sols com a eina de lluita contra la desocupació, sinó com a element dinamitzador de la competitivitat, i persegueixen la millora de la formació dels/les joves de la Comunitat Valenciana, tècnics superiors de cicles formatius i titulats de FPII, i la seua inserció no sols en els sistemes formatius, sinó a més i sobretot, en el mercat laboral, afavorint-ne així l'ocupabilitat sostenible i de qualitat, així com la recerca de la paritat d'oportunitats entre homes i dones. D'aquesta manera, a través d'aquest programa de Beques E+E, el Consell contribueix clarament al compliment de les recomanacions i objectius comunitaris.  
D'acord amb tot l'anterior, l'Institut Valencià de Competitivitat Empresarial (IVACE) convoca les Beques E + E 2016, i les entitats de destinació col·laboradora en el seu desenvolupament.  
Fent l'ús de les facultats que em confereix l'article 4 del Decret 4/2013, de 4 de gener, del Consell pel qual s'aprova el Reglament d'Organització i funcionament de l'Institut Valencià de Competitivitat Empresarial (IVACE), i d'acord amb el que preveu la Llei 38/2003, de 17 de novembre, General de Subvencions, aquesta Presidència ha resolt la convocatòria de les Beques E+E 2016, en els termes següents:  
  
  
Article 1. Objecte  
1. L'Institut Valencià de Competitivitat Empresarial (IVACE) convoca les Beques IVACE E+E 2016, l'objectiu de les quals és la formació i especialització professional dels/les joves de la Comunitat Valenciana, així com la realització de pràctiques sobre distints aspectes relacionats amb l'operativa de comerç exterior.  
Aquestes beques persegueixen impulsar i facilitar l'accés al mercat laboral als/les joves de la Comunitat Valenciana a través de l'especialització en comerç exterior i en qualsevol altre àmbit relacionat amb la internacionalització de les empreses, així com la recerca de la paritat d'oportunitats entre homes i dones, afavorint-ne l'ocupabilitat i la formació, contribuint així clarament al compliment de les recomanacions i objectius comunitaris en matèria d'ocupació.  
  
2. Així mateix, es convoca les entitats de destinació col·laboradora en el desenvolupament de les beques que complisquen amb els requisits establits en l'article 16 d'aquesta convocatòria.  
  
Article 2. Programa  
1. La finalitat d'aquestes beques és la formació i especialització professional en la gestió operativa de l'exportació dels/les joves de la Comunitat Valenciana. Per a això, l'IVACE elaborarà, consensuadament amb l'entitat de destinació corresponent, un programa formatiu amb una durada màxima de nou mesos, consistent en la realització de pràctiques en comerç exterior i en qualsevol altre àmbit relacionat amb la internacionalització de les empreses, que es podran desenvolupar en les següents entitats de destinació:  
a) Empreses de la Comunitat Valenciana que es troben en qualsevol fase del procés d'exportació i/o internacionalització.  
b) Associacions sectorials de la Comunitat Valenciana.  
2. Es consensuarà per part d'IVACE i l'empresa o associació de destinació, un pla formatiu per al becari/ària, amb l'objectiu final de capacitar els becaris/àries en les matèries pròpies d'aquesta convocatòria. L'entitat de destinació designarà un tutor que realitzarà el seguiment i avaluació del becari/ària i se'n responsabilitzarà de la formació.  
  
3. Simultàniament a la formació pràctica es desenvoluparà una formació teòrica consistent en la realització del Curs de Gestió Operativa del Comerç Exterior (modalitat en línia), de 200 hores.  
La selecció del centre formatiu que impartirà el mencionat curs, es durà a terme a través d'un procediment de contractació pública.  
  
L'objectiu d'aquest curs és proporcionar al becari/ària una visió global de l'entorn econòmic, dels avantatges competitius que comporta l'exportació, així com de les distintes operatives per a facilitar la venda a l'exterior, a més de l'entorn institucional involucrat en la promoció exterior de les empreses de la Comunitat Valenciana. Durant la realització del curs es prestarà formació, almenys, en les matèries següents:  
  
- Mòdul Nou Entorn Internacional  
- Mòdul de Màrqueting Operatiu Internacional  
- Mòdul de Màrqueting Digital  
- Mòdul de Formes de Pagament i Cobrament en el Comerç Exterior  
- Mòdul de Logística del Comerç Exterior  
- Mòdul de Transport internacional  
- Mòdul de Tipus de Contractes Internacionals  
- Mòdul Operativa d'Exportació  
- Mòdul de Sensibilització Ambiental  
- Mòdul d'Igualtat d'Oportunitats  
Serà requisit indispensable per a obtindre el certificat d'aprofitament d'aquesta beca la superació amb èxit del Curs de Gestió Operativa del Comerç Exterior.  
No hauran de realitzar aquest curs, aquells aspirants que acrediten haver realitzat i superat amb èxit un curs de més de 200 hores en gestió de comerç Internacional o en internacionalització empresarial, o almenys haver-ne superat la part teòrica.  
  
Article 3. Marc normatiu i règim de competència  
1. La present convocatòria se subjecta al que estableix la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; la Llei 38/2003, de 17 de novembre, General de Subvencions, i la normativa que la desplega; l'Ordre de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana (IMPIVA), publicada en el Diari Oficial de la Comunitat Valenciana número 5417, de 29 de desembre de 2006; i a les normes que regulen la Iniciativa d'Ocupació Juvenil finançada pel Fons Social Europeu.  
2. En virtut del que estableixen els articles 3.4 i 7.4 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes Beques IVACE E+E 2016 no estan subjectes a l'obligació de notificació a la Comissió Europea per no reunir tots els requisits de l'article 107.1 del Tractat de Funcionament de la Unió Europea, concretament, per no suposar un avantatge per a una empresa, no ser selectives ni falsejar la competència, o afectar els intercanvis comercials entre estats membres.  
  
3. Igualment, hi serà aplicable el Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006, del Consell (d'ara en avant el Reglament (UE) núm. 1303/2013). De la mateixa manera, també li serà aplicable el Reglament (UE) núm. 1304/2013, del Parlament Europeu i del Consell, de 17 de desembre de 2013, relatiu al Fons Social Europeu, i pel qual es deroga el Reglament (CE) núm. 1081/2006, del Consell.  
4. Així mateix, seran aplicables els criteris establits per la Llei 18/2014, de 15 d'octubre, relatius al Sistema Nacional de Garantia Juvenil.  
  
Article 4. Durada del programa de beques  
La beca, sempre que n'hi haja crèdit adequat i suficient en els exercicis pressupostaris en què es desenvoluparà, tindrà una durada màxima de nou mesos, prèvia acceptació de la mateixa per part del becari/ària, a través del corresponent document.  
Article 5. Dotació econòmica  
1. Per als fins formatius anteriorment descrits, cada beca estarà dotada amb una quantia econòmica per import de set mil sis-cents cinquanta euros (7.650,00 ?) bruts, aplicant-se les corresponents retencions d'acord amb la normativa vigent.  
L'import serà percebut pel becari/ària, en funció del temps de gaudi efectiu de la beca.  
2. L'avantdita dotació està cofinançada al 91,89 % en el marc de la Iniciativa d'Ocupació Juvenil, a través del finançament del Fons Social Europeu amb càrrec a la línia pressupostària S8029000 de l'exercici 2016 per un import de 260.000 ?. Totes les despeses relacionades amb la beca es financen amb càrrec al capítol 2 del pressupost de l'IVACE per a 2016, per un total de 70.000 ?, amb caràcter estimatiu.  
  
Article 6. Liquidació i pagament  
La dotació de la beca s'abonarà directament per IVACE al becari/ària, i es fraccionarà mensualment en un màxim de nou mensualitats.  
  
La part corresponent a l'última aportació econòmica es farà efectiva després de la verificació per IVACE de l'entrega pel becari/ària dels informes trimestrals i la memòria final, i la preceptiva aprovació per IVACE.  
  
Article 7. Nombre de beques i procediment de concessió  
El nombre de beques convocades per a la realització del Programa de Beques IVACE E+E 2016 és de 30, com a màxim, i se'n farà l'adjudicació en règim de concurrència competitiva, d'acord amb el que disposa la present resolució.  
  
Article 8. Requisits a complir pels/les aspirants a les beques  
Podran ser aspirants a les Beques IVACE E+E 2016 les persones físiques que reunisquen els requisits següents:  
a) Ser nacional d'un estat membre de la Unió Europea i resident a la Comunitat Valenciana des d'almenys dotze mesos abans de la data de publicació de la convocatòria en el Diari Oficial de la Comunitat Valenciana.  
b) Estar inscrit/a en el Fitxer del Sistema Nacional de Garantia Juvenil del Ministeri de Treball i Seguretat Social (http://www.empleo.gob.es/es/garantiajuvenil/home.html), en el moment de presentació de la sol·licitud de la beca. Per a la inscripció en el mencionat fitxer és necessari reunir els requisits següents:  
- No haver treballat en els trenta dies naturals anteriors a la data de presentació de la sol·licitud.  
- Tindre nacionalitat espanyola o ser ciutadà/ana de la Unió o dels estats part de l'Acord sobre l'Espai Econòmic Europeu o Suïssa que es troben a Espanya en exercici de la lliure circulació i residència.  
  
- Estar empadronat/da en qualsevol localitat de la Comunitat Valenciana.  
- Tindre menys de 30 anys en el moment en què se sol·licita la inscripció en el Fitxer del Sistema Nacional de Garantia Juvenil.  
- No haver rebut accions educatives que comporten més de quaranta hores mensuals en els noranta dies naturals anteriors a la data de presentació de la sol·licitud.  
- Presentar una declaració expressa de tindre interès a participar en el Sistema Nacional de Garantia Juvenil, adquirint un compromís de participació activa en les actuacions que es desenrotllen en el marc de la Garantia Juvenil.  
c) Estar en possessió d'una titulació tècnica de cicle formatiu de grau superior relacionada amb la família professional d'Administració i Gestió de l'empresa i/o Comerç i Màrqueting. En el supòsit de titulació obtinguda en qualsevol país diferent d'Espanya, aquesta titulació haurà d'anar acompanyada de l'homologació pel Ministeri d'Educació, Cultura i Esport corresponent al nivell exigit en la present convocatòria.  
  
d) Anglès parlat i escrit, i castellà en el cas d'aquells/es aspirants que no posseïsquen la nacionalitat espanyola.  
e) No haver gaudit o percebut cap prestació en concepte de beca dirigida a l'especialització en temes relacionats amb el comerç exterior i/o internacionalització, concedides per administracions públiques, cambres de comerç, o altres organismes de promoció comercial, amb independència de la procedència del seu finançament.  
f) No estar afectat per cap limitació incompatible amb el desenvolupament funcional o geogràfic de la beca.  
g) No tindre antecedents penals o estar incurs/a en cap causa penal que impedisca el desenvolupament funcional o geogràfic de la beca.  
h) Trobar-se al corrent en les seues obligacions fiscals i amb la Seguretat Social  
i) No incórrer en cap de les causes de prohibició per a ser-ne beneficiari/ària, previstes en l'article 13.2 de la Llei 38/2003, de 17 de novembre, General de Subvencions.  
El nom dels becaris serà publicat en la relació de beneficiaris que han rebut ajudes dels Fons Estructurals, junt amb el sue import.  
  
  
Article 9. Formalització de sol·licituds  
1. Termini i lloc de presentació.  
L'imprès de sol·licitud a omplir per les persones interessades estarà disponible en la pàgina web d'IVACE http:internacional.ivace.es//home.html/, a partir del dia 4 de gener de 2016. El termini de presentació de sol·licituds finalitzarà el 8 de febrer de 2016.  
L'imprès de sol·licitud i la documentació complementària indicada en l'apartat següent podrà presentar-se en el registre de l'IVACE siti a la ciutat administrativa 9 d'Octubre, torre 2, carrer Castán Tobeñas, 77 (Accés per c/ 9 d'Octubre), 46830 València, o bé per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si s'optara per l'enviament per correu, la persona interessada haurà d'acreditar, amb el resguard corresponent, la data d'imposició de l'enviament i comunicar en el mateix dia al departament de formació d'IVACE, correu electrònic vdxyzlaiafvqsgbvrt.qpawp@cgf.ek, la remissió de la sol·licitud.  
2. Documentació a aportar.  
a) Imprès de sol·licitud degudament omplit.  
b) Fotocòpia del DNI en vigor. Els nacionals d'un estat membre de la Unió Europea presentaran la documentació equivalent.  
c) Certificat imprès emès pel Ministeri d'Ocupació i Seguretat Social que acredite estar inscrit en el fitxer del Sistema Nacional de Garantia Juvenil en data la sol·licitud de la beca o, si és el cas, del termini d'esmena.  
d) Certificat d'empadronament a la Comunitat Valenciana on s'especifique la data d'alta en la localitat corresponent des d'almenys dotze mesos abans de la data de publicació d'aquesta convocatòria en el Diari Oficial de la Comunitat Valenciana.  
e) Fotocòpia que acredite l'obtenció de titulació com a tècnic de grau superior a què es refereix l'apartat c de l'article 8 de la present resolució o, a falta d'això, fotocòpia del resguard de la sol·licitud.  
  
f) Fotocòpia de l'expedient acadèmic en què figuren les qualificacions obtingudes, data d'obtenció d'aquestes i nombre de convocatòries.  
  
g) Curriculum vitae.  
Tota la documentació presentada haurà d'estar redactada ?o traduïda- en castellà o valencià.  
3. Esmena.  
Si la sol·licitud aportada fóra incompleta o presentara errors esmenables, es requerirà la persona interessada perquè, en el termini de 10 dies hàbils, esmene la falta o acompanye els documents preceptius, amb advertència que, si no ho fera, se'l tindrà per desistit de la seua sol·licitud. Transcorregut aqueix termini, després de l'avaluació i admissió de les sol·licituds, es publicarà la llista dels aspirants admesos i convocats a realitzar les proves de selecció corresponents. Aquesta llista estarà disponible en la pàgina web d'IVACE: http://internacional.ivace.es/home.html.  
4. Exclusió de sol·licituds.  
Seran excloses del procés d'avaluació:  
a) Les sol·licituds que no reunisquen els requisits assenyalats en aquesta resolució i les que no continguen tota la documentació sol·licitada, previ requeriment.  
b) Les sol·licituds presentades fora del termini fixat.  
c) Les sol·licituds dels qui hagen sigut beneficiaris/àries d'alguna de les beques d'internacionalització convocades per l'IVACE o per l'extint IVEX, o que hi hagueren renunciat amb anterioritat a la seua finalització.  
d) Aquelles sol·licituds de què es desprenga l'existència de maniobra fraudulenta o mala fe amb l'objecte de ser beneficiari/ària d'una de les beques previstes en aquesta convocatòria.  
5. Tractament de dades personals.  
Les dades personals dels sol·licitants recollides en el transcurs del procediment, seran incloses en un fitxer automatitzat, en els termes i condicions exigibles per la normativa aplicable en matèria de Protecció de Dades de Caràcter Personal.  
Els sol·licitants podran exercitar els seus drets d'accés, rectificació i cancel·lació en l'adreça de correu postal de l'IVACE: ciutat administrativa 9 d'Octubre, torre 2, carrer Castán Tobeñas, 77 (Accés per c/ 9 d'Octubre), 46525 València.  
  
Article 10. Selecció d'aspirants a la beca  
1. Les beques es concediran sota el règim de concurrència competitiva, per mitjà d'una comparació dels resultats de les proves de selecció realitzades pels aspirants que han presentat correctament la seua sol·licitud de beca. S'aplicaran els criteris de valoració fixats en el punt 2.  
  
La selecció dels aspirants es realitzarà respectant les polítiques horitzontals en matèria d'igualtat d'oportunitats i atenent a principis de publicitat suficient i valoració equitativa.  
2. Proves de selecció.  
a) Prova d'anglès oral (obligatòria/eliminatòria).  
b) Prova d'anglès escrit (obligatòria/eliminatòria).  
c) Entrevista personal (obligatòria/no eliminatòria).  
Cada una de les proves es puntuarà de 0 a 10, havent de superar-se amb una nota mínima de 5 punts, o si és el cas, la que s'establisca per acord de la Comissió d'Avaluació.  
L'entrevista es realitzarà als candidats/tes que hagen superat les proves d'anglès escrit i oral.  
La valoració de la prova d'anglès (parlat i escrit) i de l'entrevista personal, serà, respectivament d'un 80 % i d'un 20 % sobre la puntuació final.  
La relació d'aspirants que hagen superat les proves eliminatòries es publicarà en la pàgina web de l'IVACE, http://internacional.ivace.es/home per ordre de puntuació obtinguda.  
L'IVACE, a través d'un procés de contractació pública, contractarà els serveis d'una entitat externa que col·labore en la realització de les proves de selecció, amb sotmetiment a la Llei 38/2003, de 17 de novembre, General de Subvencions.  
4. Calendari de proves.  
El calendari de les proves d'anglès escrit i oral, i de l'entrevista, així com el seu lloc de realització i possibles modificacions, es publicarà amb prou antelació en la pàgina web d'IVACE, http://internacional.ivace.es/home.  
5. Instrucció i avaluació de les sol·licituds.  
L'òrgan instructor del procediment de concessió de les beques serà l'Àrea de Promoció Internacional d'IVACE. Seran les seues funcions supervisar el desenvolupament de la convocatòria, revisar les sol·licituds per a determinar-ne la idoneïtat o proposar-ne la desestimació, realitzar la primera valoració i la proposta d'aspirants a la beca a la Comissió d'Avaluació.  
L'òrgan instructor verificarà de cada sol·licitant el compliment dels requisits exigits en la convocatòria, en cas de resultar d'acord amb aquesta, procedirà a l'anàlisi de les sol·licituds. Com a resultat de la seua actuació, l'òrgan instructor emetrà una preavaluació que serà elevada a la Comissió d'Avaluació.  
6. Comissió d'Avaluació.  
La Comissió d'Avaluació té com a competències supervisar el procés de selecció i la correcta aplicació dels criteris d'avaluació establits, i elaborar la relació definitiva dels aspirants a què s'adjudicaran les beques.  
La Comissió d'Avaluació estarà integrada per:  
Presidenta: directora adjunta d'IVACE (directora general d'Internacionalització), o persona que delegue.  
Vocals: Quatre representants de l'Àrea de Promoció Internacional de l'IVACE, assumint-ne un la secretaria de la Comissió, amb veu i vot.  
  
Article 11. Adjudicació de les beques, assignació de destinacions i acceptació  
1. L'adjudicació i denegació de les beques, i la constitució de la borsa de suplents, serà facultat del president de l'IVACE, a la vista de l'expedient i a proposta de la Comissió d'Avaluació. L'IVACE es reserva el dret a deixar vacant alguna plaça quan els perfils dels participants no s'ajusten al que s'hi requereix.  
La relació de beques concedides, es publicarà en la pàgina web d'IVACE, http://internacional.ivace.es, així com en el Diari Oficial de la Comunitat Valenciana. Així mateix, es notificarà a les persones interessades les sol·licituds que hagen resultat desestimades.  
2. Els aspirants a qui no s'adjudique la beca, havent superat les proves de selecció corresponents, passaran a integrar la borsa de suplents de la present convocatòria. Es delega en la directora adjunta d'IVACE (directora general d'Internacionalització), l'adjudicació de les beques als aspirants que procedents de la borsa de suplents i per ordre de puntuació obtinguda substituïsquen, si és el cas, els qui per renúncia o impossibilitat no puguen gaudir de la beca inicialment concedida; no obstant això, l'IVACE valorarà, en virtut del temps transcorregut dins del programa formatiu, la possibilitat d'incorporació dels suplents.  
  
3. Per a l'assignació de les entitats de destinació es tindrà en compte la voluntat expressada per l'aspirant i les entitats participants, després d'un procés d'entrevistes i selecció realitzat entre ambdues parts.  
4. En tot cas, l'adjudicació de la beca podrà ser revocada en el cas que el becari/ària no siga seleccionat/da per cap entitat de destinació; en cas de negativa del becari/ària a seleccionar una de les entitats de destinació, es considerarà que renuncia a la beca.  
  
Article 12. Drets i obligacions dels becaris/àries  
1. Dedicació i formació.  
Els beneficiaris/àries de la beca es dedicaran de manera exclusiva a les activitats pròpies d'aquella. Així mateix acataran les normes de l'empresa/entitat de destinació, i s'involucraran al màxim en l'oportunitat d'aprofundir en els coneixements de la internacionalització de l'empresa.  
La falta d'assistència a l'entitat de destinació, sempre que no estiga degudament justificada, i autoritzada per IVACE, podrà suposar la revocació de la beca.  
El becari/ària haurà de participar en qualsevol activitat formativa proposta per l'IVACE. La falta d'assistència, o la no realització d'aquella, sempre que no estiga prèviament autoritzada o degudament justificada, podran suposar la revocació de la beca per part de l'IVACE.  
Durant el període de vigència de la beca, el becari/ària tindrà dret al gaudi d'un període de descans retribuït, que tindrà una durada màxima de dues setmanes naturals.  
2. Incompatibilitats.  
El gaudi d'una d'aquestes beques és incompatible amb la percepció de la prestació per desocupació, amb qualsevol altre tipus de beca o ajuda, així com amb el desenvolupament d'una activitat laboral regular.  
A més, la condició de becari/a, no generarà en cap moment cap relació laboral amb l'IVACE, o amb les entitats i empreses on es troben destinats/des.  
3. Avaluació de la beca.  
El becari/ària remetrà a l'IVACE:  
a) Un informe sobre el desenvolupament de la beca que es realitzarà i entregarà trimestralment.  
b) Una memòria final a la conclusió de la beca, explicant l'activitat exercida durant les pràctiques formatives detallant qualsevol altre aspecte que considere de rellevància.  
4. Comunicacions a tercers.  
El becari/ària haurà de fer constar en qualsevol document que elabore inclosos publicacions, informes, correus electrònics, etc., i davant de tercers, la seua condició de becari/ària de l'IVACE.  
Així mateix, el becari/ària haurà de ser coneixedor i fer coneixedors a qualsevol de les parts que intervenen en la beca, que aquella està cofinançada per a l'exercici 2016, en el marc de la Iniciativa d'Ocupació Juvenil a través del finançament del Fons Social Europeu (FSE); per a això, haurà d'incloure en qualsevol document relacionat amb l'execució de la beca que es destine al públic o als participants, inclosos els certificats d'assistència o d'un altre tipus, una declaració en què s'informe que la beca ha rebut suport en el marc de la Iniciativa d'Ocupació Juvenil, a través del finançament del Fons Social Europeu (FSE).  
Així mateix, haurà de reconèixer el suport dels Fons a la beca en totes les mesures d'informació i comunicació que duga a terme mostrant:  
- L'emblema de la Unió, de conformitat amb les característiques tècniques establides en l'acte d'execució adoptat per la Comissió d'acord amb l'article 115, apartat 4 del Reglament (UE) núm. 1303/2013, i una referència a la Unió Europea.  
- Una referència a la iniciativa d'Ocupació Juvenil del Fons Social Europeu el logo del qual està disponible en http://internacional.ivace.es/beques.html.  
5. Notificacions.  
El becari/ària notificarà a IVACE qualsevol canvi o incidència que afecte el normal desenvolupament del seu període formatiu.  
Alhora, el becari/ària haurà de comunicar a l'IVACE qualsevol canvi de les circumstàncies que van donar lloc a l'atorgament de la beca.  
6. Certificat d'aprofitament.  
Finalitzat el període de gaudi de la beca i després de la presentació de la memòria final, a petició de la persona interessada, l'IVACE estendrà el pertinent certificat d'aprofitament i compliment de la beca.  
  
  
Article 13. Control i verificació  
Tant els beneficiaris/àries de les beques com els tercers relacionats amb el seu objecte, hauran de sotmetre's a l'actuació de comprovació, verificació i control financer de l'activitat subvencionada, efectuades en qualsevol moment per l'IVACE o altres organismes de la Generalitat, de l'Estat, o de la Unió Europea, facilitant en tot moment quanta informació se sol·licite en l'exercici de les actuacions esmentades i, en especial, posant a disposició la totalitat de documents necessaris per a una pista d'auditoria adequada.  
  
Article 14. Incompliment i incidències  
1. Davant de l'incompliment pel becari/ària dels termes establits en la present resolució, o amb un informe previ desfavorable del tutor assignat al becari/ària en l'entitat de destinació, així com del tutor assignat en el curs superior d'internacionalització, l'IVACE, previ expedient instruït a l'efecte, i amb audiència prèvia de la persona interessada, podrà deixar sense efecte l'adjudicació de la beca, i sol·licitar el reintegrament total parcial de les quantitats abonades i/o anticipades, així com de qualsevol altra despesa satisfeta per l'IVACE i inherent a la beca.  
2. En cas de renúncia a la beca, el becari/ària haurà de notificar-ho per escrit a l'IVACE, amb quinze dies d'antelació, exposant detalladament les raons de la seua renúncia i presentant un informe relatiu al període del programa formatiu desenvolupat fins a la data, si escau. L'IVACE determinarà, en funció de la part del programa formatiu desenvolupat, si hi pertoquen reintegraments parcials o totals de les quantitats abonades i/o anticipades, així com de qualsevol altra despesa satisfeta per l'IVACE i inherent a la beca.  
3. L'IVACE es reserva la facultat de revocar la beca quan al seu parer la conducta del becari/ària o la seua actuació resulte ineficaç o perjudicial per a la imatge i els interessos, tant de l'IVACE com de les empreses de la Comunitat Valenciana i/o la resta d'organismes involucrats en aquesta convocatòria.  
4. En el cas que concórrega alguna causa de malaltia, o qualsevol altra que impedisca el becari/ària continuar amb el desenvolupament de la beca, segons el que estableix la present resolució, la Comissió d'Avaluació decidirà, examinant totes les circumstàncies, la continuació o no del seu gaudi.  
5. Els becaris/àries seleccionats/des es comprometran a facilitar informació sobre la seua situació laboral als 6 mesos de la finalització de la beca.  
6. Es delega en la directora adjunta de l'IVACE (directora general d'Internacionalització), la resolució d'incidències que puguen sorgir en relació amb l'adjudicació i desenvolupament de la beca.  
  
Article 15. Fiscalitat i Seguretat Social  
Hi serà aplicable el RD 1493/2011, pel qual es regulen els termes i les condicions d'inclusió dels becaris/àries en el Règim General de la Seguretat Social. En tot allò que no es detalle en el reial decret mencionat, es regirà pel que s'establisca en la Llei General de la Seguretat Social.  
Respecte a la fiscalitat de la beca serà aplicable la Llei 35/2006, de 28 de novembre, de l'Impost sobre la Renda de les Persones Físiques.  
  
  
Article 16. Convocatòria d'empreses i entitats de destinació  
1. En el Programa de beques IVACE E+E 2016 podran participar com a entitats de destinació les empreses i entitats de l'article 2 que reunisquen els requisits següents:  
a) Comptar amb domicili social o seu a la Comunitat Valenciana,  
b) Trobar-se en qualsevol fase del procés d'exportació i/o internacionalització.  
c) Comptar amb mitjans humans i materials necessaris per a l'adequat desenvolupament de la beca.  
d) En el cas de les associacions que, entre els seus objectius i activitat, es trobe el suport a la internacionalització dels seus associats.  
e) Estar al corrent amb l'IVACE en el pagament dels serveis i accions organitzades per aquest Institut.  
f) Trobar-se al corrent en les seues obligacions fiscals i amb la Seguretat Social  
g) No incórrer en cap de les causes d'impossibilitat previstes en l'article 13 de la Llei 38/2003, de 17 de novembre, General de Subvencions, la qual cosa acreditaran per mitjà de declaració responsable.  
2. Les empreses interessades hauran de presentar les seues sol·licituds a través de la plataforma informàtica habilitada a l'efecte en la pàgina web d'IVACE http://internacional.ivace.es/home.html. Vistes les sol·licituds presentades, l'Àrea de Promoció Internacional verificarà el compliment dels requisits establits en aquest article, per les empreses i entitats que es presenten, i en requerirà l'esmena quan escaiga.  
3. Vist l'informe de l'Àrea de Promoció Internacional, la directora adjunta d'IVACE (directora general d'Internacionalització), dictarà una resolució aprovant o desestimant l'adhesió de les distintes empreses i entitats al programa de beques IVACE E+E, en la seua condició d'entitats de destinació.  
IVACE facilitarà a les empreses i associacions seleccionades la relació de becaris/àries que hagen superat les proves. Després d'un procés d'entrevistes individualitzades entre les entitats de destinació i els aspirants que millor s'han ajustat a les necessitats d'aquella, l'entitat de destinació prendrà la decisió definitiva de comú acord amb l'aspirant seleccionat/da.  
En la selecció de les esmentades entitats de destinació es valoraran aspectes de caràcter social, com ara el foment de la igualtat entre homes i dones, que es tracte d'empreses i entitats que ocupen treballadors amb discapacitat, o siguen entitats sense ànim de lucre o l'objecte social de les quasl siga la inserció sociolaboral. Tals extrems podran ser acreditats per mitjà de declaració responsable sense perjuí de les facultats de l'IVACE de la seua comprovació posterior.  
4. Amb l'entitat de destinació amb què després del procés de selecció, el becari/ària desenvoluparà la seua beca, es firmarà el corresponent conveni de col·laboració entre aquesta i l'IVACE.  
L'entitat de destinació haurà de posar a disposició del becari/ària l'estructura i els mitjans materials necessaris perquè puga desenvolupar la seua beca de forma adequada. Així mateix, haurà de tindre un pla d'activitats estructurat amb les funcions i activitats a desenvolupar pel becari/ària durant la seua estada en l'empresa, integrant-lo obligatòriament en la seua àrea d'exportació i/o internacionalització.  
  
L'empresa haurà de remetre així mateix, un pla d'exportació o internacionalització en el qual es detallen, almenys, els aspectes següents:  
  
- Etapa en què es troba l'empresa respecte a la seua obertura a l'exterior, bé de forma general, per al cas, per exemple, que s'estiguen iniciant en l'exportació, bé de forma específica, respecte a certs mercats, en el cas que siga una empresa ja consolidada en l'exportació, i que es trobe en el procés d'ampliar les seues vendes en determinats mercats exteriors.  
- Personal dedicat a l'exportació amb què compte.  
- Percentatge que representen les seues vendes exteriors respecte a les vendes totals.  
- Informació sobre implantació en l'exterior, si és el cas.  
- Amb quines formes d'accés compte per a accedir als mercats exteriors (agents, filials, distribuïdors, etc.).  
En relació amb l'associació en destinació, aquesta haurà d'incloure també un pla d'exportació/internacionalització, en què es descriuran les activitats que van a dur-se a terme en el marc de l'exportació/internacionalització (fires a què assisteixen, missions que organitzen, estudis de mercat, així com qualsevol altra activitat relacionada amb la internacionalització).  
L'entitat de destinació designarà un tutor permanent per a la supervisió de la formació i compliment dels objectius de la beca, i que en facilite l'adaptació en l'empresa. L'IVACE junt amb el tutor designat per l'entitat, vetlarà per l'adequat desenvolupament del programa formatiu.  
  
DISPOSICIÓ FINAL  
  
Primera  
Es faculta la directora adjunta d'IVACE (directora general d'Internacionalització) per a dictar les resolucions necessàries per al desenvolupament, eficàcia i execució de la present convocatòria.  
  
Segona  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 17 de desembre de 2015.- El president de l'IVACE: Rafael Climent González.